
R A P O R T

asupra proiectului de Lege  privind aprobarea Ordonanţei de urgenţă a Guvernului nr.18/2003 pentru modificarea articolului 8 din Legea nr. 543/2002 privind graţierea unor pedepse şi înlăturarea unor măsuri şi sancţiuni 

şi

 asupra propunerii legislative pentru modificarea şi completarea Legii nr. 543/2002 privind graţierea unor măsuri şi sancţiuni
În conformitate cu prevederile art.89 şi 107  din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere  în fond, în procedură de urgenţă,  cu proiectul de Lege privind aprobarea Ordonanţei de urgenţă a Guvernului nr.18/2003 pentru modificarea articolului 8 din Legea nr. 543/2002 privind graţierea unor pedepse şi înlăturarea unor măsuri şi sancţiuni, trimis cu adresa nr.260 din  7 aprilie 2003, înregistrat sub nr.31/415 din  7 aprilie  2003.

Cu avizul nr.521 din 2 aprilie 2003, Consiliul Legislativ a avizat favorabil proiectul  ordonanţei de urgenţă supusă aprobării prin prezentul proiect de lege. 

Obiectul ordonanţei de urgenţă, supusă  aprobării, îl constituie modificarea articolului 8 din Legea nr.543/2002 privind graţierea unor pedepse şi înlăturarea unor măsuri şi sancţiuni, ca urmare a  pronunţării  Deciziei nr.86 din 27 februarie 2003 de către Curtea  Constituţională.

Comisia juridică, de disciplină şi imunităţi a mai fost  sesizată spre dezbatere  în fond, în procedură de urgenţă, cu propunerea legislativă pentru modificarea şi completarea Legii nr.543/2002 privind graţierea unor pedepse şi înlăturarea  unor măsuri şi sancţiuni, iniţiată de deputaţii Emil Boc, Liviu Negoiţă şi Ioan Oltean  - Grupul parlamentar al P.D., trimisă cu adresa nr.252 din 1 aprilie 2003, înregistrată sub nr.31/395 din 1 aprilie 2003.
Consiliul legislativ a avizat favorabil această iniţiativă legislativă  cu unele observaţii şi propuneri, conform avizului nr.534 din 2 aprilie 2003. 
 Această propunere legislativă are acelaşi obiect de reglementare cu proiectul de lege, menţionat mai sus, şi anume, armonizarea prevederilor Legii nr.543/2002 privind graţierea unor pedepse şi înlăturarea  unor măsuri şi sancţiuni, cu Decizia Curţii Constituţionale nr.86 din 27 februarie 2003 prin care dispoziţiile  art.8 din această lege au fost declarate neconstituţionale.
Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a luat în dezbatere cele două  iniţiative legislative în şedinţa din 8 aprilie  2003. 

La lucrările comisiei a participat,  în calitate de invitat,  din partea Ministerului Justiţiei, doamna Cristina Tarcea – secretar de stat.

Întrucât cele două iniţiative legislative au acelaşi obiect de reglementare , s-a hotărât ca examinarea acestora să se facă împreună, urmând a se întocmi un singur raport,  potrivit art.66 din Regulamentul Camerei Deputaţilor.
La examinarea proiectului de lege şi a propunerii legislative, şi-au  exprimat punctul de vedere cu privire la necesitatea modificării articolului 8  din Legea nr.543/2002 privind graţierea unor pedepse şi înlăturarea unor măsuri şi sancţiuni, atât membrii comisiei, cât şi reprezentantul Ministerului Justiţiei. În timpul dezbaterilor, s-a avut în vedere şi  Decizia nr.86 din 27 februarie 2003, prin care Curtea Constituţională a admis excepţia de  neconstituţionalitate a dispoziţiilor art. 8 din Legea nr.543/2002. Potrivit deciziei menţionate, s-a constatat că raportarea acordării graţierii pentru pedepsele, măsurile şi sancţiunile aplicate prin hotărârii judecătoreşti definitive pronunţate până la data publicării  legii în Monitorul Oficial şi nu pentru faptele săvârşite până la această dată, creează premisele unei discriminări între persoane care, deşi se găsesc în situaţii obiectiv identice,  beneficiază de un tratament juridic diferenţiat, ceea ce contravine prevederilor art.16 alin.(1) din Constituţia României.

Faţă de aceste considerente, membrii comisiei, au  hotărât,  în unanimitate de voturi, să  propună plenului  Camerei Deputaţilor, spre dezbatere şi adoptare, proiectul de Lege privind aprobarea Ordonanţei de urgenţă a Guvernului nr.18/2003 pentru modificarea articolului 8 din Legea nr. 543/2002 privind graţierea unor pedepse şi înlăturarea unor măsuri şi sancţiuni.

 La lucrările comisiei au fost prezenţi 21 deputaţi din totalul de 25  membri ai comisiei.

În raport de obiectul şi conţinutul său,  ce vizează modificarea unei legi organice,  proiectul de lege face parte din categoria legilor organice.

PREŞEDINTE,

Prof. univ. dr. Ion NEAGU

consilier

Dumitra Diaconu

